En uafhængig redegørelse har netop afsløret alvorlige fejl i håndteringen af det ulykkelige dødsfald, hvor en 85-årig dement kvinde blev kvalt i et fikseringsbælte på plejehjemmet Lollandshus i Aalborg og få timer senere døde på sygehuset. To ledere er blevet fritstillet. Undersøgelsen af hændelsesforløbet blev sat i værk, efter TV2/Nord den 2. november kunne fortælle om den tragiske død. Den demente kvinde døde natten til fredag den 31. oktober. I redegørelsen konkluderer man: at der IKKE har været et skriftligt dokumenteret grundlag for brug af selen til beskyttelse af den pågældende beboer. at der IKKE er indhentet forhåndsgodkendelse til brug af selen - til trods for at reglerne foreskriver det. at tilsynet af beboeren har været mangelfuldt, idet lederen af Lollandshus IKKE har anmodet nattevagterne om at ændre deres rutiner for hyppigt at tilse beboeren i sele. - Redegørelsen har berørt mig dybt. Det er forstemmende og jeg er enig i konklusionen om, at de truffede beslutninger hverken er acceptable eller ansvarlige og ikke i overensstemmelse med vores værdier - nærvær, ansvarlighed og respekt, siger Thomas Krarup (C), rådmand for Ældre- og Handicapudvalget, i en netop udsendt pressemeddelelse. Aalborg Kommune vil nu rette op på de fejlene, så hændelsen ikke bliver kommer til at gentage sig. Adgangen til selvstændigt indkøb af seler på plejehjemmene vil blive forbudt. Dokumentationen skal forbedres ved en målrettet uddannelsesindsats og løbende opfølgning. Der skal herefter gives kvartalvis rapport til rådmanden og Ældre- og Handicapudvalget om status på de ovenstående initiativer.

Opsummering:
En redegørelse afslører, at der blev lavet adskillige fejl på plejehjemmet Lollandshus, da en dement kvinde blev kvalt og få timer senere døde på syhehuset. To ledere er nu blevet fritstillet.